טקס חילופי נשיאים במועדון רוטרי נצרת לשנת 2019/2020 | Rotary Nazareth
פעיליות ואירועים
טקס חילופי נשיאים במועדון רוטרי נצרת לשנת 2019/2020
יום שלישי, 18 יוני, 2019
בטקס מרשים ומכובד ביותר ערך מועדון רוטרי נצרת ביום שלישי ה- 18/6/2019, במלון רמדה בנצרת, את חילופי הנשיאים ואת העברת השרביט מהנשיא היוצא, מר עזמי אליאס, לרו"ח מר נימר נאסר הנשיא החדש לשנה הרוטריונית 2019-2020. הטקס נערך במעמד נגיד האזור מר מתי הראל, נג"ל, כב' שופט בית המשפט העליון בדימוס, מר סלים ג'ובראן ובהשתתפות חברי מועדון רוטרי נצרת ובנות זוגם ואורחי המועדון.
הנשיא היוצא, מר עזמי אליאס, פתח את הטקס ולאחר הטקס הרוטריוני המסורתי סקר בפני הנוכחים את פעילות המועדון בשנת נשיאותו בליווי מצגת מרשימה. הוא הודה לכל חברי המועדון ולחברי ההנהלה בשנה החולפת שעבדה לצדו להוצאת הפרויקטים הנ"ל אל הפועל והעניק לכ"א מחברי המועדון שי מרשים.
בתום ישיבת המועדון האחרונה לשנה החולפת, הזמין מר עזמי אליאס, הנשיא היוצא, את מר נימר נאסר, הנשיא הנכנס לבמה לקבלת אות נשיא המועדון מנגיד האזור. מר נימר נאסר הודיע באופן רשמי על פתיחת שנת כהונתו והזמין לבמה את חברי ההנהלה החדשה, נ"ל ד"ר עאוני אליאס, מזכיר המועדון ואת נ"ל רו"ח מר בשיר נוסייר, גזבר המועדון.
בדבריו, הודה מר נימר נאסר, הנשיא החדש, לנשיא היוצא ולהנהלתו, על תרומתם יחד עם חברי המועדון וההנהלה היוצאת.
הנשיא החדש רו"ח מר נימר נאסר סקר בפני האורחים את חזונו לפעילות המועדון בשנת נשיאותו ואת הפרויקטים שהמועדון ייזום בשנה זו. בדבריו, ציין מר נאסר את קדושת העיר נצרת, מקום מושבו של מועדון רוטרי נצרת שהוא אחד המועדונים הוותיקים אשר ממשיך בעשיה ובשירות החברה מזה כ- 70 שנה.
הנשיא הדגיש את מחויבותו כנשיא המועדון לשרת את החברה ולתרום לחברי הקהילה, כפי שעשו זאת נשיאי המועדון לדורותיהם. באשר לתוכניותיו ולמטרותיו בשנת נשיאותו, הוא הודיע כי בכוונתו ליתן תשומת לב מיוחדת לתחום החינוך והתרבות ולקחת חלק במאבק נגד האלימות בחברה הערבית. הנשיא ציין עוד כי בכוונתו לחזק את הקשרים עם מועדוני הרוטרי באיזור ובעולם, וכן לחזק את שיתוף הפעולה עם העמותות והמוסדות הציבוריים בעיר נצרת, בהתאם לסיסמת הרוטרי "רוטרי מחברים עולמות".